  Наталья Тетерина 18-тӥ тулыспалэ «Лудорвай» музей-заповедникын Вӧйдыр шулдыръяськон ортчоз. Ужрад 12 часын кутскоз, ивортэ ужъюртлэн пресс-службаез. Элькунысь фольклор ансамбльёс кырӟалозы, эктозы но шудозы. Учкисьёсты скоморохъёс шулдыртозы, нош коробейникъёслэсь мунёос но синпельёс басьтыны луоз. Куноос «Петрушка» калык возьматонэз но адӟозы, сое 17-тӥ даурысен ярмаркаосын, базаръёсын но площадьёсын ортчытъязы. Воргоронъёс кужыменызы но етӥз луэменызы мертаськыны быгатозы, нош нылкышноос — йырси пунэтсылэн кузьдалаеныз. Озьы ик сӥньыслэсь мунё лэсьтонъя мастер-класс радъяськоз. Лэсьтэм арбериез вань уродэныз ӵош бадӟым тылскемын сутоно луоз. Вӧйдырын аслэсьтыз шоузэ возьматоз Гиннеслэн книгаяз пыртэм тодмо батыр Иван Шутов. Озьы ик со учкисьёс пӧлын дуно кузьымъёс люкылоз. Со сяна, «Лудорвайын» быдэс нунал «Архаика но этнофутуризм» адӟытон ужалоз. Учкисьёс Комиысь но Удмуртиысь туала суредась-этнофутуристъёслэн ужъёсынызы тодматскыны быгатозы. Вӧйдырлэн ужанрадлыкез: 12:00 — Вӧйдырез пумитан; 12:30 — Вӧйдыр шулдыръяськонъёс: «Йӧ юбо», «Атас нюръяськонъёс», кужымен мертаськон; 12:30 — Балаган возьматон; 13:00 — Музейын Олимпи шудонъёс (вуко дорын): вӧйдыр маскара футбол, шулдыр биатлон, вакчи куасэн бызьылон, гынсапеген ыбылӥськон, мешокын бызьылон но мукет; 13:00 — «Коса — девичья краса» вожвылъяськон; 13:30 — Воргорон шулдыръяськонъёс: «Мыжыкен нюръяськон», «Борддор вылэ борддор», «Лымы гурезез басьтон»; 14:30 — Вӧйдыр мунёез сутон; 12:00 — 15:00 — «Архаика но этнофутуризм» адӟытонлэн ужез (Комиысь но Удмуртиысь суредасьёс). Тегъёс: Лулчеберет Туризм Удмуртия Лудорвай Масленча праздникъёс  